أماوراغ

أماوراغ ولّا الدهبية (السمية لعلمية chelon auratus ولّا liza aurata) نوع ديال لحوت من لفاميلة ديال لبوريات Mugilidae. هاد لحوت كيتسمى ب الداريجة حتى أوراغ، وخا هاد لكلمة تقدر تتخدم على نواع خرين د لحوت بحال seriola dumerili.

 وصف 
أماوراغ عندو ݣسدة هيدروديناميكية، طويلة و متناسقة، و علاين تكون أسطوانية، و زنطيط قاسح. ضهرو كيكون لونو رمادي مغلوق، و كيميل للبيوضية د النقرة ف جيهت لكرش، ب خطوط رماديين. أفوشكو فيه نقاطي دهبيين.

كيوصل الطول ديالو تال 60 سنتيم و يقدر يوزن ف جوايه 1,5 كيلوݣرام، ولايني ف لعادة كيكون حوت صغير ب 30 سنتيم ديال الطول ف لموعدّال.

موسم التكاتر ديال حوت أماوراغ كيكون ف لبحر مابين يوليوز و نونبر.

 لموضع 
تصغير|أماوراغ كياكل
أماوراغ كاين ف شرق لمحيط لأطلاسي من سكوطلاندا تال كابو ڤيردي، ف لميديطيراني و ف لبحر لكحل، و ف لمياه د السواحل من الجنوب د النورڤيج و السويد (ولايني ماشي ف بحر لبلطيق) تال لمغريب. كيتلقى بشكل نادر ف السواحل ديال موريطانيا، و تدخل ل بحر قزوين.

أماوراغ كيعيش عادةً ف لمياه الضحلة (ضد "غارقة") حدا السواحل، و كيدخل للاݣونات، لمراسي و لمصبات د لويدان، ولايني قليل فاش كيدخل للمياه لعدبة. كيتغدى على لكائنات لي كاتعيش حدا لقاع د لبحر، لبقايا، و شي مرات على لبخوش و لپلانكطون.

لغرق فين كيعيش أماوراغ كايوصل تال 20 ميترو تحت السطح د لما، ولايني كيكون عادةً ف غرق مابين 1 تال 10 ميترو. كيفضّل قيعان رملية مغطية ب نباتات و صخور صغيرة، لي كاتقدر تّلقى فيها لماكلة، و حتى حماية من مفترسات بحال لإنقليس و أبلاغ.

 الصيد 
ف بزاف د لبلدان، أكبر طول ديال أماوراغ لي مقبول باش يبقى هوّ 20 سنتيم. ف بعض لمصبات كيقدر يتصيّد على ود لماكلة ولّا لمتعة (هواية صيد لحوت).

تجارياً، كيتم الصيد ديالو ف شبكات خاصّين ديال نواع لبوريّات، لي كيقدرو يشدّو لأفراد لي نقّزو على الشبكة اللولة. ف كرواتيا لموعدال السنوي ديال مقدار الصيد ديالو كيوصل ل 50 طن. ف الرياضة ديال الصيد، كيتشدٌ ب الصنّارة و لخيط، ب نواع ديال الطعم بحال لمعجنات لي مصاوبة ب الطحين، لفرماج و لمصارن د لحوت، و لايني شي مرات كيقدر يقبل تا لخبز.

 لكوزينة 
اللحم ديال أماوراغ كيكون بيض و رطب. لمداق ديالو كيقدر يتبدّل على حساب لموضع فين تصيّد. كيقدر يطيب ف مقلة سيرتو لحوتات لي صغار، ولّا مشوي معا زيت الزيتون، لعصير د لحامض و لمعدنوس، و كيتّعتابر من أحسن لأطباق.

كيتطيّب حتى ف ݣاميلة د لحوت.

 مصادر 

تصنيف:حوتات ديال لميديطيراني
تصنيف:حوتات توصفو ف 1810